VENDIM

Nr. 9, datë 15.1.2026
MBI DHËNIEN E AUTORIZIMIT NGA ERE PËR VENDOSJEN E KUOTAVE TË SHOQËRISË “GREEN PLUS ENERGY” SHPK, SI MJET PËR GARANTIMIN E DETYRIMIT NDAJ “PROCREDIT BANK” SHA

Në mbështetje të nenit 16, të ligjit nr. 43/2015, “Për sektorin e energjisë elektrike”, të ndryshuar; neneve 9, pika 8, dhe 10, të rregullores “Për procedurat dhe afatet për dhënien e autorizimit nga ERE për ndryshimin e statusit ligjor të të licencuarit, ndryshimin e ortakut/aksionarit që kontrollon interesat e të licencuarit dhe vendosjen e kuotave/aksioneve të ortakut/aksionarit që kontrollon interesat e të licencuarit si mjete për garantimin e përmbushjes së detyrimit/eve ndaj të tretëve”, miratuar me vendimin e Bordit të Entit Rregullator të Energjisë (ERE) nr. 235, datë 26.11.2021; si dhe nenit 15 të rregullores “Për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; Bordi i ERE-s, në mbledhjen e tij të datës 15.1.2026, mbasi shqyrtoi relacionin me nr. 121 prot., datë 13.1.2026, të Drejtorisë së Licencimit dhe Autorizimeve, “Mbi kërkesën e shoqërisë ‘Green Plus Energy’ sh.p.k. për dhënien e autorizimit nga ERE për vendosjen e kuotave të saj, si mjet për garantimin e përmbushjes së detyrimit ndaj të tretëve”,

konstatoi se:

Për qëllime të shqyrtimit të kërkesës për dhënien e autorizimit për shoqërinë “Green Plus Energy” sh.p.k., është ndjekur procedura dhe është analizuar dokumentacioni si vijon: 

1. Kërkesa për marrjen e autorizimit
- Shoqëria me shkresën nr. 2974 prot., datë 5.12.2025, ka paraqitur aplikim dhe dokumentacion për marrjen e autorizimit nga ERE për vendosjen e kuotave të saj si mjet për të garantuar përmbushjen e detyrimit ndaj palës kredidhënëse “ProCredit Bank” sh.a.

2. Shqyrtimi i kërkesës dhe kërkesa për dokumentacion plotësues
- Shoqëria “Green Plus Energy” sh.p.k., është licencuar me vendimin e Bordit të ERE-s nr. 41, datë 14.2.2025, në veprimtarinë e prodhimit të energjisë elektrike nga centrali fotovoltaik me kapacitet të instaluar 2 mw, në zonën kadastrale nr. 3358, Njësia Administrative Topojë, Bashkia Fier, qarku Fier.

- ERE me shkresën nr. 2974/1 prot., datë 18.12.2025 dhe e-mail-it të nisur më datë 5.1.2026, protokolluar në vijim në ERE me nr. 6 prot., datë 5.1.2026, i ka bërë me dije informacionin/dokumentacionin që nevojitet të plotësohet në këtë aplikim.

3. Dorëzimi i dokumentacionit plotësues 
- Shoqëria në përgjigje, nëpërmjet e-mail-it datë 7.1.2026 dhe me shkresën nr. 6/1 prot., datë 7.1.2026, ka përcjellë informacionin e kërkuar.

4. Përfundime dhe kërkesa të tjera për dhënien e autorizimit
- Nga analiza përfundimtare e dokumentacionit të përcjellë nga shoqëria “Green Plus Energy” sh.p.k., rezulton se është dorëzuar dokumentacioni në përputhje me kërkesat e parashikuara në nenet 5, 6, 7 dhe 8, të rregullores “Për procedurat dhe afatet për dhënien e autorizimit nga ERE për ndryshimin e statusit ligjor të të licencuarit, ndryshimin e ortakut/aksionarit që kontrollon interesat e të licencuarit dhe vendosjen e kuotave/aksioneve të ortakut/aksionarit që kontrollon interesat e të licencuarit si mjete për garantimin e përmbushjes së detyrimit/eve ndaj të tretëve”, miratuar me vendimin e Bordit të ERE-s nr. 235, datë 26.11.2021, si vijon:

- Neni 5, pika 2: Kërkesa dhe dokumentet shoqëruese janë nënshkruar nga administratori i shoqërisë, në përputhje me kërkesat e rregullores.

Plotësimi i kërkesave të nenit 5:
- Neni 5, pika 4: Dokumentacioni është paraqitur në gjuhën shqipe, në format origjinal ose të noterizuar dhe i shoqëruar me kopje elektronike.

- Neni 5, pika 5: Shoqëria kërkon që të mbahet konfidencial informacioni lidhur me kontratat e kredisë, deklaratat dhe formulari i lejes së ndërtimit, duke qenë se përbëjnë të dhëna financiare dhe personale që mbrohet nga legjislacioni në fuqi. Për sa kërkuar nga shoqëria vlerësohet se kërkesa për konfidencialitet pranohet për pjesët e dokumentacionit që përmbajnë të dhëna financiare sensitive; në publikime/njoftime, këto të dhëna do të anonimizohen/redaktohen, duke ruajtur transparencën mbi elementet thelbësore të vendimmarrjes.

5. Plotësimi i kërkesës sipas nenit 8:

- Pika 1: Janë paraqitur të gjitha të dhënat e kërkuara mbi shoqërinë, përfaqësuesin e autorizuar, arsyet për vendosjen e barrës siguruese, përshkrimi i detyrimeve dhe deklarata mbi statusin e kuotave.

- Pika 2: Janë dorëzuar të gjitha dokumentet përkatëse, përfshirë ekstraktin historik të regjistrit tregtar, vendimet e organeve drejtuese, marrëveshjen përkatëse dhe dokumentacionin tjetër shtetëror si më poshtë vijon: 

- Germa “a”: Ekstrakti historik i regjistrit tregtar.

- Germa “b”: Vendimi i organeve drejtuese: ka depozituar vendimin e Asamblesë së Ortakëve të shoqërisë “Green Plus Energy” sh.p.k., të datës 30.9.2025, me anë të së cilës është shprehur dakortësia mbi vendosjen e kuotave të kësaj shoqërie si garanci për shlyerjen e detyrimit ndaj ProCredit Bank sh.a.

- Germa “c”: Marrëveshjet përkatëse: 

- “Kontratën e kredisë bankare” nr. 2287 rep, nr. 1396 kol., datë 30.9.2025, nënshkruar midis palëve, e cila do të përdoret nga kredimarrësi për kapital qarkullues për ndërtimin e Parkut Fotovoltaik.

- “Kontratën e kredisë bankare” nr. 2288 rep, nr. 1397 kol., datë 30.9.2025, për qëllime të përmbushjes së Projektit të Parkut Fotovoltaik

- Pika 3: Shoqëria ka shlyer të gjitha detyrimet financiare ndaj ERE-s.

6. Kushtet e vendosura për dhënien e autorizimit
- Dhënia e autorizimit nga ERE për vendosjen e kuotave të shoqërisë “Green Plus Energy” sh.p.k., si mjet për garantimin e detyrimit ndaj të tretëve, nuk e përjashton këtë të fundit nga detyrimi për të marrë autorizimet ose miratimet e nevojshme nga organet e tjera kompetente apo nga palët e treta përkatëse, në rast se kjo kërkohet nga kuadri ligjor ose nga marrëveshjet kontraktuale në fuqi.
Vendosja e këtij kushti bëhet për të garantuar se autorizimi i dhënë nga ERE mbetet i kufizuar vetëm në kuadër të ushtrimit të funksioneve të saj rregullatore, pa ndërhyrë apo anashkaluar detyrimet ligjore ose kontraktuale që mund të ketë shoqëria ndaj autoriteteve të tjera ose palëve të përfshira në marrëdhënie financiare apo tregtare. Në këtë rast, duke qenë se marrëveshja është nënshkruar me bankë vendëse, është përgjegjësi e shoqërisë të respektojë çdo detyrim tjetër jashtë kompetencës së ERE-s që mund të rrjedhë nga këto marrëveshje.

- Në referencë të nenit 9, pika 8, të rregullores, ku citohet se shoqëria duhet të depozitojë në ERE ekstraktin historik të regjistrit tregtar, ku të reflektohet ndryshimi vendosja e kolateralit mbi kuotat e saj, shoqëria duhet të depozitojë në ERE ekstraktin historik të regjistrit tregtar të QKB-së nga ku të reflektohet ky ndryshim/transferim. 
- Shoqëria detyrohet të njoftojë ERE-n në rast të heqjes së barrës siguruese ose të ekzekutimit të saj të detyrueshëm.

Për gjithë sa më sipër, Bordi i ERE-s

VENDOSI:

1. Dhënien e autorizimit të ERE-s për vendosjen e kuotave të shoqërisë “Green Plus Energy” sh.p.k si mjet për të garantuar përmbushjen e detyrimit ndaj palës kredidhënëse “Procredit Bank” sh.a. (sipas kontratave të kredisë me nr. 2287 rep., nr. 1396 kol., datë 30.9.2025 dhe nr. 2288 rep., nr. 1397 kol., datë 30.9.2025).

2. Dhënia e autorizimit nga ERE sipas përcaktimeve të pikës 1 të këtij vendimi nuk e çliron shoqërinë “Green Plus Energy” sh.p.k. nga detyrimi për të marrë autorizimin/miratimin e organeve të tjera apo palëve të treta për këtë ndryshim, në rast se kjo kërkohet nga këto organe.

3. Shoqëria “Green Plus Energy” sh.p.k. të njoftojë ERE-n për heqjen e barrës siguruese mbi kuotat ose në rast të ndodhjes së një ekzekutimi të detyrueshëm.

4. Ky vendim është objekt rishikimi nga ERE në zbatim të pikës 2 dhe 3, si dhe në rast se nga MIE depozitohet një qëndrim ndryshe në lidhje me detyrimet që i burojnë shoqërisë nga kontrata e nënshkruar datë 28.4.2023, apo në rast të depozitimit të dokumentacionit të ndryshëm nga ai që i ka shërbyer kësaj vendimmarrje.

5. Drejtoria e Licencimit dhe e Autorizimeve të njoftojë shoqërinë “Green Plus Energy” sh.p.k. për vendimin e Bordit të ERE-s.

Ky vendim hyn në fuqi menjëherë.
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit, në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi, apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.

Ky vendim botohet në Fletoren Zyrtare.

KRYETAR

 Petrit Ahmeti

